Prinses Charlene ‘stabiel’ ná ineenstortingPrinses Charlene en haar man, prins Albert II van Monaco, saam met hulle kinders, Gabriella en Jacques. (Foto: Instagram/HSH Princess Charlene) Prinses Charlene van Monaco is in ŉ stabiele toestand nadat sy Woensdagaand inmekaargesak het weens komplikasies van ŉ erge oor-neus-en-keelinfeksie. Sy is Woensdag laat hospitaal toe gejaag, maar is sedertdien ontslaan. “Haar hoogheid prinses Charlene van Monaco se mediese span hou haar steeds fyn dop, maar het bevestig dat haar toestand stabiel is,” lui ŉ verklaring deur die Prinses Charlene van Monaco-stigting. Chantell Wittstock, direkteur van die stigting, het aan AFP gesê die prinses is Vrydagoggend uit die hospitaal ontslaan. “Dokters probeer nog vasstel wat presies gebeur het.” Die 43-jarige Suid-Afrikaans gebore prinses sukkel reeds sedert Mei met haar gesondheid terwyl sy in Suid-Afrika vertoef. Sy het in Augustus ŉ operasie ondergaan, maar min is bekend oor waarvoor dié operasie was. Volgens Wittstock verduur sy die afgelope tyd baie pyn. Charlene Wittstock, ŉ voormalige Olimpiese swemmer, is in 2011 met Albert getroud. Hul seun, Jacques, is die aanspraakmaker op die troon van die 700 jaar oue huis van Grimaldi.